‘हेटौंडा रन’को उपाधि उमेश गोङ्वालाई
नयाँ वर्षको अवसरमा आयोजित ‘हेटौंडा रन’ दौड प्रतियोगिताको उपाधि हेटौंडा उपमहानगरपालिका– १४, बनेलधापका उमेश गोङ्वाले जितेका छन् ।
हेटौंडा — नयाँ वर्षको अवसरमा आयोजित ‘हेटौंडा रन’ दौड प्रतियोगिताको उपाधि हेटौंडा उपमहानगरपालिका– १४, बनेलधापका उमेश गोङ्वाले जितेका छन् ।आइतबार हेटौंडा उपमहानगरपालिकाद्वारा आयोजित ५ किलोमिटरको निर्धारित दूरी गोङ्वाले २० मिनेट ४ सेकेन्डमा पूरा गरेका हुन् ।दौडमा प्रथम भएका सोमप्रसाद न्यौपाने बाहिरी जिल्लाको रहेको पुष्टि भएपछि दोस्रो स्थानमा रहेका गोङ्वा स्वतः प्रथम घोषित भएका हुन् । न्यौपानेले उक्त दूरी १९ मिनेट ५५ सेकेन्डमा पार गरेका थिए । प्रतियोगितामा जिल्ला बाहिरका खेलाडीले सहभागिता जनाउन नपाउने नियमका कारण प्रथम भएका न्यौपाने प्रतियोगिताबाट बाहिरिएका हुन् ।न्यौपाने बाहिरिएपछि गोङ्वाले उपाधिसँगै ५० हजार रुपैयाँ पुरस्कार हात पारेका थिए । यसैगरी प्रतियोगितामा सञ्जिव मिजार द्धितीय र सनिष लामा तृतीय भएका छन् । मिजारले निर्धारित दूरी २० मिनेट १० सेकेन्डमा र लामाले २० मिनेट १८ सेकेन्डमा दूरी पार गरेका थिए । उनीहरुले पुरस्कार स्वरुप क्रमशः ३० हजार र २० हजार रुपैयाँ प्राप्त गरेका छन् ।यसैगरी प्रतियोगितामा सान्त्वना भएका सुमन आले मगर र निशान श्रेष्ठले १०/१० हजार रुपैयाँ पुरस्कार पाएका छन् । प्रतियोगिताका विजेता तथा उपविजेतहरुलाई हेटौंडा उपमहानगरपालिकाकी प्रमुख मीना कुमारी लामा र उपप्रमुख राजेश बानियाँले पुरस्कार वितरण गरेका थिए । हेटौंडाको बुद्धचोकबाट सुरु भएको दौड कान्तिराजपथको सानोपोखरा, पिप्ले हुँदै पुनः बुद्धचोकमा आएर समापन भएको थियो । प्रतियोगितामा ५६ जनाको सहभागिता रहेको थियो ।